Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Az 1993. évi LIX. törvény 25. §-ában foglalt felhatalmazás
Paragraph Index: 123

Az 1993. évi LIX. törvény 25. §-ában foglalt felhatalmazás alapján tett, a jogalkotást érintő javaslat az országgyűlési biztos talán leghatékonyabb intézkedése. Eredménye nem csupán egyedi ügyekre, meghatározott szervekre vagy személyekre van kihatással, hanem alapjaiban változtat meg életviszonyokat. A jogalkotást érintő javaslatnak viszont kizárólag emberi jogokra vonatkozó alkotmányos visszásság megállapítása esetén lehet helye. Az egyedi ügyektől eltérően a jogalkotás indítványozásához nem elegendő a törvény 16. § (1) bekezdésében meghatározott alkotmányos jog sérelmének veszélye. Az ilyen jellegű indítványok ennek ellenére hatásukban gyakran túlterjeszkednek azon a megállapított alkotmányos visszásságon, amely az országgyűlési biztosokat a kezdeményezés megfogalmazására késztette. A jogszabályi kezdeményezés másik előfeltétele az, hogy a megállapított alkotmányos visszásság a jogszabály — állami irányítás egyéb jogi eszköze — fölösleges, nem egyértelmű rendelkezésére, illetőleg a szabályozás hiányára legyen visszavezethető. Ekképpen az országgyűlési biztos nem tehet csupán célszerűségi szempontból jogalkotásra vonatkozó indítványt. Az országgyűlési biztos és általános helyettese 1997-ben tett kezdeményezéseinek jelentős hányada, 26 százaléka irányult jogszabály alkotására, módosítására illetőleg hatályon kívül helyezésére. Az előző beszámolási időszakban ez az arány 29 százalék volt. Bár az arány csökkent, azonban az abszolút szám 139-ről 180-ra emelkedett. A pontos adatokat az 5/2. számú táblázat foglalja össze. A kezdeményezések összetételét tekintve nőtt a törvényekre (27 százalékról 34 százalékra) és a kormányrendeletekre (9 százalékról 16 százalékra) vonatkozó, míg csökkent a miniszteri rendeleteket (28 százalékról 23 százalékra) és az önkormányzati rendeleteket (27 százalékról 11 százalékra) érintő javaslatok aránya. A jogalkotásra irányuló javaslatokkal 1997-ben — beleértve az előző beszámolási időszakról áthúzódókat — a címzettek mintegy 61 százaléka értett egyet, szemben az előző időszak 71 százalékos arányával. A részletes adatokat az 5/3. számú táblázat tartalmazza. Kérdésként vetődhet fel, miért alacsonyabb a jogalkotási indítványok elfogadásának aránya, mint az egyedi ajánlások átlagosan 84 százalékban megnyilvánuló elfogadottsága. A válasz a jogalkotó szervek autonómiájában keresendő. Ezt a feltételezést támasztják alá az alábbi adatok. A települési önkormányzati rendeletalkotásra vonatkozó felhívások 25 százalékát, az állami irányítás egyéb jogi eszköze kiadására irányuló kezdeményezések 36 százalékát, a törvényalkotásra vonatkozó indítványok 40 százalékát és a törvénymódosítási kezdeményezések 48 százalékát fogadták el csupán a címzettek. A jogalkotói autonómia korlátozására az országgyűlési biztosnak nincs törvényi felhatalmazása. Ha a megállapított alkotmányos visszásság orvoslásának kezdeményezését alátámasztó érveket a címzettek nem fogadják el és ezáltal az emberi jogok sérelme tartóssá válik, akkor az országgyűlési biztosnak az éves beszámolókban mindaddig az Országgyűlés intézkedését kell kérnie, míg az a problémát — törvényhozási vagy más módon — nem orvosolja. Az országgyűlési biztos ezenkívül — például az önkormányzati rendeletek esetében — alkotmánybírósági indítványozási jogával élhet. 5.2.1. Törvény alkotása, módosítása, hatályon kívül helyezése

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes